钦定古今图书集成/明伦汇编/交谊典/第022卷 > 册府元龟 > 《论宰执不许接客》宋·谢泌
## 钦定古今图书集成/明伦汇编/交谊典/第022卷 > 册府元龟 > 《论宰执不许接客》宋·谢泌

伏睹间诏宰执、枢密使不许接见宾客，是疑大臣以
私也。《书》曰：“任贤勿贰，去邪勿疑。”张说谓姚元崇外则
疏而接物，内则谨以事君。此真得大臣之体。今天下
至广，万几至繁，陛下以聪明寄于辅臣，自非接见群
官，何以悉知外事？若令都堂候见，则群官请见咨事，
略无解衣之暇。古人有曰：“疑则勿用，用则勿疑。”若政
在大夫，禄去公室，国祚衰季，强臣擅权，当此之时，乃
为可虑。今陛下鞭挞宇宙，总揽豪杰，朝廷无巧言之
士，方面无姑息之人，礼乐征伐，自天子出。《书》曰：“无偏
无党，王道荡荡。”今日之谓也。奈何疑执政为衰世之
事乎？昔孔光不言，温室中树；顾雍封侯三日，家人不
知；谢安石对客围棋，捷书至而客不觉。大臣当密慎
如此，虽妻子犹不得闻，况它人乎？使非其人，当斥去
之。既得其人，任之以政，又何疑也？设若杜公堂谒见
之礼，岂无私室乎？塞相府请托之渐，岂无官径乎？此
非陛下推赤心以待大臣，大臣展四体以报陛下之
道也。王禹偁昧于大体，妄有陈述，上累圣德，蒙蔽聪
明，狂躁之言，不可听用。